โกลบอลเฮ้าส์โตก้าวกระโดด
&#8216;ปูนซิเมนต์ไทย&#8217;หนุนเต็มสตรีมเปิดสาขาดันกำไรแรงไม่หยุดไตรมาสสอง
10 พ.ค. 2556

‘ปูนซิเมนต์ไทย’หนุนเต็มสตรีมเปิดสาขาดันกำไรแรงไม่หยุดไตรมาสสอง
“วิทูร” แห่ง GLOBAL ชี้ตัดสินใจไม่ผิด ยอมเฉือนหุ้นขายให้กลุ่มปูนใหญ่ กำไรไตรมาสแรกโตกระฉูด หุ้นพุ่ง
นายวิทูร สุริยวนากุล ประธานเจ้าหน้าที่บริหาร บริษัท สยามโกลบอลเฮ้าส์ (GLOBAL) เปิดเผยว่า การขายหุ้นให้กับกลุ่มปูนซิเมนต์ไทย ถือว่าเป็นการตัดสินใจที่ถูกต้อง ดูได้จากราคาหุ้นนับตั้งแต่นั้นเป็นต้นมาปรับตัวเพิ่มขึ้นมาโดยตลอด สะท้อนให้เห็นว่านักลงทุนตอบรับไปในทิศทางที่ดีกับการตัดสินใจดังกล่าว
นอกจากนี้ ผลประกอบการไตรมาสแรกของปีนี้ นับว่าเป็นจุดเริ่มต้นของการสะท้อนผลประกอบการที่ได้รับผลดีของการมีกลุ่มปูนซิเมนต์ไทยเข้ามาถือหุ้น โดยมีรายได้ 3,612 ล้านบาท เติบโต 44% และมีกำไรสุทธิ 295 ล้านบาท เติบโต 106% หรือ 152 ล้านบาท จากระยะเดียวกันปีก่อนกำไรสุทธิ 143 ล้านบาท 
“ไตรมาสแรกนี้เป็นเพียงจุดเริ่มต้นเท่านั้น ไตรมาสต่อๆ ไปเชื่อว่าจะดีขึ้นเรื่อยๆ เพราะการร่วมมือกันระยะแรกอาจใช้ระยะเวลาบ้าง พอเข้าที่แล้วทิศทางต่างๆ ก็จะดีขึ้น โดยคาดว่าไตรมาส 2 นี้ ผลประกอบการน่าจะโตดีกว่าไตรมาสแรก เพราะบริษัทเตรียมเปิดสาขาอีก 34 สาขา และพยายามเพิ่มสัดส่วนการขายจากสินค้าเฮาส์แบรนด์ให้มากที่สุดเท่าที่จะทำได้ จากปัจจุบันอยู่ในสัดส่วน 15% เพราะช่วยลดต้นทุนและข้อสำคัญยังเป็นการเลี่ยงการแข่งขันด้านราคากับคู่แข่งอีกด้วย” นายวิทูร กล่าว 
สำหรับผลประกอบการตลอดปี 2556 ยังคงเป้าหมายการเติบโตของรายได้ไว้ที่ระดับ 3540% จากปีที่ผ่านมา มีรายได้รวม 1.1 หมื่นล้านบาท และพยายามรักษาอัตรากำไรขั้นต้นให้ใกล้เคียงกับปีก่อนที่ระดับ 1516% และอัตรากำไรสุทธิจะอยู่ที่ระดับ 7% เพิ่มขึ้นจากปีก่อนที่อยู่ในระดับ 5.9% 
นายวิทูร กล่าวถึงที่ดิน 140 ไร่ พื้นที่บริเวณเมืองทองธานีนั้น ยังไม่มีแนวคิดจะขายเพราะยังไม่มีความจำเป็นต้องใช้เงิน ในเบื้องต้นมีแนวคิดอาจพัฒนาพื้นที่ดังกล่าวเอง พร้อมกับการเปิดสาขาควบคู่ เพราะเห็นว่าจำนวนคนเข้าไปในพื้นที่เมืองทองหลายล้านคน โดยเฉพาะในช่วงที่มีการจัดงานต่างๆ 
สำหรับความคืบหน้าแผนการลงทุนเปิดสาขาในต่างประเทศ ในอินโดนีเซีย เวียดนามนั้น ยังอยู่ระหว่างการศึกษาอยู่ว่าจะดำเนินการเองหรือการหาพันธมิตรท้องถิ่น และยังไม่มีความมั่นใจว่าจะเห็นภาพในปีนี้หรือไม่
เมื่อประมาณเดือน ส.ค. 2555 ที่ผ่านมา บริษัท เอสซีจี ดิสทริบิวชั่น ในเครือปูนซิเมนต์ไทยได้ซื้อหุ้นเพิ่มทุนเฉพาะเจาะจง (พีพี) จำนวน 224 ล้านหุ้น ในราคาหุ้นละ 14 บาท รวมเป็นเงินทั้งสิ้น 3,316 ล้านบาท หลังจากซื้อหุ้นส่วนหนึ่งมาจากผู้ถือหุ้นใหญ่ ปัจจุบันบริษัท เอสซีจีฯ เป็นผู้ถือหุ้นใหญ่อันดับหนึ่ง ทั้งหมด 672.30 ล้านหุ้น สัดส่วน 31.25% ของทุนชำระแล้ว
ล่าสุด นักวิเคราะห์คาดการณ์ว่า หุ้น GLOBAL จะเป็น 1 ใน 3 หุ้นที่ได้รับเลือกเข้าสู่การคำนวณดัชนี SET50 รอบนี้ ซึ่งจะเริ่มใช้ตั้งแต่วันที่ 1 ก.ค.-31 ธ.ค. 2556 และนักวิเคราะห์บริษัทหลักทรัพย์เคที ซีมิโก้ คาดว่าราคาหุ้นจะปรับตัวขึ้น 7% ก่อนประกาศข้อมูลอย่างเป็นทางการ